ฉีดวัคซีนให้กับประชาชนในประเทศแล้วกว่า 23 ล้านโดส พร้อมเปิด รพ.สต. ให้ประชาชนสามารถเข้าถึงการฉีดวันซีนได้ง่ายยิ่งขึ้น
นายแพทย์เฉวตสรร นามวาท ผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค แถลงสถานการณ์โควิด-19 วันนี้ (15 ส.ค.64) ว่า พบผู้ติดเชื้อรายใหม่ในประเทศ 21,882 ราย ขณะเดียวกันมีผู้หายป่วยกลับบ้าน 21,106 ราย ซึ่งถือว่าอยู่ในระดับใกล้ที่เคียงกัน ขณะที่วันนี้มีผู้เสียชีวิต 209 ราย ส่วนใหญ่เป็นผู้สูงอายุ 60 ปี ขึ้นไป กว่าร้อยละ 66 และผู้ที่อายุน้อยกว่า 60 ปี มีโรคเรื้อรัง คิดเป็นร้อยละ 23 รวมจำนวนสองส่วนคิดเป็นร้อยละ 89 ถือว่าเป็นจำนวนที่สูง จึงต้องเร่งฉีดวัคซีนให้กลุ่มเหล่านี้เพิ่มขึ้น เพื่อลดการเจ็บป่วยรุนแรงและเสียชีวิต นอกจากนี้ยังพบรายงานการเสียชีวิตเป็นหญิงตั้งครรภ์ 2 ราย ที่จังหวัดร้อยเอ็ดและศรีษะเกษ ส่วนปัจจัยเสี่ยงการเสียชีวิตในภาพรวม ได้แก่ โรคความดันโลหิตสูง เบาหวาน ไขมันในเลือดสูง และภาวะอ้วนสำหรับผลการฉีดวัคซีนในประเทศ ภาพรวมตั้งแต่วันที่ 28 ก.พ. 64 มีผู้รับวัคซีนแล้ว 23,476,869 โดส แบ่งเป็นผู้ที่ได้รับวัคซีนเข็มที่ 1 จำนวน 17,879,206 ราย คิดเป็นร้อยละ 24.8 และผู้ที่ได้รับวัคซีนเข็มที่ 2 จำนวน 5,073,672 ราย คิดเป็นร้อยละ 7.0 ซึ่งจำนวนการฉีดวัคซีนในประเทศไทยกว่า 23 ล้านโดส ทำให้มั่นใจในเรื่องของความปลอดภัย อีกทั้งยังทำให้เห็นถึงประสิทธิผลในการป้องกันการเสียชีวิตและป้องกันการเจ็บป่วยรุนแรงได้เป็นอย่างดี นอกจากนี้ ที่ประชุมศูนย์ปฏิบัติการฉุกเฉินด้านการแพทย์และกระทรวงสาธารณสุข เมื่อวันที่ 14 ส.ค.64 มีมติให้มีการฉีดวัคซีนที่โรงพยาบาลส่งเสริมสุขภาพตำบล หรือ รพ.สต. เนื่องจากเป็นการให้บริการที่ใกล้บ้าน ประชาชนสามารถเข้าถึงได้ง่าย ทั้งนี้ รายละเอียดต่างๆ คณะกรรมการโรคติดต่อจังหวัด จะเป็นผู้ประกาศข้อกำหนดให้ประชาชนในพื้นที่ได้ทราบต่อไปส่วนการจัดสรรวัคซีนไฟเซอร์ (Pfizer) ที่ได้รับบริจาค มีการกำหนดจัดสรรอย่างชัดเจน ไม่มีวัคซีนสูญหาย พร้อมทั้งเน้นย้ำว่าไม่มีการฉีดวัคซีนไฟเซอร์ให้สำหรับกลุ่ม VIP แต่อย่างใด หากประชาชนพบเห็นเหตุการณ์ที่ทำให้เกิดข้อสงสัยสามารถรายงานเข้ามาที่กระทรวงสาธารณสุขเพื่อทำการตรวจสอบต่อไป ทั้งนี้สถานการณ์ในปัจจุบันยังอยู่ในระดับที่สูง จึงได้มีการเพิ่มมาตรการ การดูแลด้านต่างๆ ให้มากยิ่งขึ้น อาทิ การเร่งฉีดวัคซีนให้กับประชาชน ให้ครบตามเป้าหมาย 100 ล้านโดสภายในปีนี้